Lincolnovo more
Linkolnovo more (engleski: Lincoln Sea) je ivično more Arktičkog okeana. Obuhvata akvatorij između rta Kolumbija na ostrvu Elsmir (Kanada) na zapadu i rta Morris Jesup na Grenlandu na istoku. Istočno je Vandelsovo more. Tokom cijele godine prekriveno je naslagama leda čija veličina prelazi 15 metara (najveće na Arktiku). Prosječna dubina varira između 100 i 300 metara. Njegove vode i led su preko Robesonovog moreuza povezani sa Nersovim prolazom na jugu (moreuzom Bafinovog zaliva). Ime je dobilo po američkom ratnom sekretaru i advokatu Robert Lincoln koji je finansirao polarnu ekspediciju koju je predvodio Adolphus Greely 1881/84. Jedino naseljeno mjesto na njegovim obalama je polarna istraživačka stanica Alert u Nunavutu. Linkolnovo more je trenutno predmet graničnog spora između Kanade i Danske (odnosno Grenlanda). Sporna je dužina morske granice od oko 200 km oko ostrva Bomont na koji obje države polažu pravo.